****

**0**

**La filòloga Fabiola Sofia Masegosa.**

**DC., 28/10/2020 - 02:00**

**Fabiola Sofia Masegosa: “Londres té Dickens, París, Balzac, i Madrid, Galdós”**

**Escrit per:**

A. Luengo / Foto: BonDia

El 4 de gener del 1920 va morir l’autor de *Fortunata y Jacinta*, personatge clau de l’Espanya finisecular. Aquella nit van tancar tots els teatres madrilenys en senyal de respecte. La SAC en va recordar ahir l’efemèride.

**Records del Batxillerat. ‘Miau’, els ‘Episodios Nacionales’... És un record reduccionista?**
L’obra mestra és *Fortunata  y Jacinta*, compendi d’una bibliografia oceànica.

**Un centenar de novel·les i trenta d’obres de teatre. Se l’ha llegit tot?**
Tot, tot, no. Això només ho he aconseguit amb Blasco Ibáñez. Però una quarantena de novel·les, sí. I no et descuidis dels contes, molt interessants, i alguns de certa actualitat.

**Digui, digui.**

A *Una industria que vive de la muerte* repassa les epidèmies que havien devastat el Madrid de finals del XIX i principis del XX: la del còlera, que per cert va tenir dos brots, i la de la grip espanyola, el 1918.

**I quina és la indústria que viu de la mort?**

Els metges. Però pensa que estem parlant de fa més de cent anys.

**Què té d’especial, ‘Fortunata y Jacinta’?**

Londres té Dickens; Dublín, Joyce, i París, Balzac. El Madrid de finals del XIX, Galdós.

**I com era, aquell Madrid?**

Una ciutat popular, castissa, que feia olor de fregit i de calamars, on convivia una massa quasi desheretada, que encarna Fortunata, i la benestant, burgesa i pròspera. La de Jacinta. Una acaba prostituint-se; l’altra mira la vida passar des del balcó de casa. I totes dues estan enamorades de Juanito Santacruz.

**Està clar qui se sortirà amb la seva.**

No tant. Jacinta s’hi casa, però no li podrà donar fills perquè és estèril. Fortunata serà la seva querida i junts tindran dos fills.

**Se n’hi aniria a viure, en aquell Madrid galdosià?**

Depèn. Per passar-les magres com Fortunata, m’ho rumiaria molt, tot i que l’època em fascina.

**La històrica adaptació de Mario Camus, amb Ana Belén en el paper de Fortunata, què li sembla?**

Inexacta. El final es pren massa llicències, en la meva opinió. Per accentuar-ne el dramatisme, m’imagino. Però Ana Belén, estupenda.

**És representable, el teatre de Galdós?**

És difícil, però no inviable. I té obres mestres com *Electra*, que va ser un escàndol quan es va estrenar. I *Doña Perfecta,* que val molt la pena. Però el cert és que no m’hi he entretingut gaire en el seu teatre.

**Galdós va morir el 1920, però ell i el ‘seu’ Madrid em semblen molt més antic. L’error és meu?**

A mi no m’ho sembla, tot i que el llenguatge castís que utilitza se’m fa molt difícil d’actualitzar.

**Què en queda, d’aquell Madrid?**

Més del que sembla. Jo he dinat en un dels seus cafès habituals: Pastelería Hermanos Botín. Hi conserven la seva taula, en una sala que porta el seu nom. T’hi pots fer fotos i tot.

**El van proposar per al Nobel tres vegades però  res. Li tenien mania?**
Era liberal i anticlerical, i segurament això no el va ajudar. D’altra banda era membre de la Reial Acadèmia Espanyola, així que estava ben situat. I merèixer-ho, ho mereixia.

**Si m’entra el desig irrefrenable de tornar a Galdós, per on m’aconsella començar?**
Prova amb La fontana de oro, *Marianela,* *El abuelo*i *La desheredada*, que amb el títol ja ho diu tot: una noia de família bé que acaba sola i abandonada. Per amors.

**Ja que parlem d’amors: creu possible que fos amant d’Emilia Pardo Bazán?**
Això diuen, però em costa molt de creure, la veritat. Sí que va tenir una filla, amb una model que es deia Lorenza Cobián, i amors amb l’actriu Concha Morell. Avui no ens fem la idea de la celebritat que va tenir en vida.

**Per què ho diu?**

Pensa que la nit del dia que va morir, el 4 de gener del 1920, els teatres de Madrid van penjar el cartell de “No hi ha funció”.